पिछला १० सितम्बर रंजना दहेज हत्याकाण्ड दरभंगा केर दर्ज मुकदमाक तारीख रहैक। बड़का रुआबी एक्स-दरोगा यानि रंजनाक ससुरजी जे रंजना केँ जीबिते ओकरा इन्जेक्सन देकर तुमको पागल बना देंगे कहैत रहथि से अदालत मे हाथ जोड़िकय जज साहेब लग जमानत के अर्जी लगौने छलाह.... जज साहेब खूब जोर सँ फटकारलखिन आ कहलखिन - "शर्म नहीं आती है तुम्हें? करते हो घर के बहू की हत्या और चले आते हो जमानत मांगने? मर्डर केस में तुमको जमानत कौन देगा? जाओ पटना हाई कोर्ट। वहाँ से मांगो जमानत। " हरेक अदालत केर अपन एकटा सीमा होइत छैक आर ताहि में रहिकय जज साहेब रुआबी दरोगा केँ बाप सँ दर्शन करौलनि। दुनू बाप-बेटा एखन जेल मे अछि, हत्याक मोकदमा खेपि रहल अछि।
 यौ जी! रंजना झा त गाय जेकाँ सीधा छल। ओ जीबिते अपन सासूरक सब अत्याचार केँ सिर्फ दू पन्ना मे कलम सँ लिखलक आ बाकी सासूर मे पति, ससुर, सासु, ननैद, नन्दोसि सभक अत्याचार वर्दाश्त केलक। आखिरी मे ओकर सीधापन केर लाभ उठबैत ओकर हिजड़ा पति आ चाण्डाल परिवार रंजनाक हत्या कय देलकैक। ई रहस्य केर बात छैक एखन धरि जे ई हत्या आखिर कोन तरहें भेलैक। पोस्टमार्टम रिपोर्ट मे कहल गेल छैक जे खूब अत्यधिक बहि गेला सँ आ गम्भीर घातक चोट लगलाक कारण ओकर मृत्यु भेलैक। लेकिन से चोट कतय, कोन चीज सँ आ केना लगलैक - तेकरा सोझाँ आनय लेल एखन धरि दरभंगा पुलिस अपन कार्ड सार्वजनिक नहि केलक अछि। हँ, अदालत केर जज साहेब केर उपरोक्त कथन एहि बात केँ सिद्ध करैत अछि जे दरभंगा पुलिस द्वारा गिरफ्तार पति आ ससुर सहित फरार अन्य अभियुक्त पर हत्याक मोकदमा दर्ज छैक। जमानत सेहो नहि भेटलैक।
 काल्हियो एकटा केस केर विषय मे जानकारी देने रही। एहि मे कोनो व्यक्तिक नाम, परिवारक नाम आदि जानि-बुझिकय नहि लिखलहुँ कारण रंजना जेकाँ खूनक घूँट पीबिकय पति आ सासूर केर अत्याचार वर्दाश्त करयवाली पीड़िताक केस नहि थिक ई। रंजनाक नैहर - स्वयं दरोगा पिता आ २-२ टा भाइ, जेठ बहिन, बहनोई आ परिजन सब कियो रंजना जेकाँ सीधा छल। ओ सब सोचलक जे नव-नव विवाह भेलैक अछि, सासूर बसय मे बेटी केँ कनेक दिक्कत तऽ होइते छैक। कियैक न किछु दिन बेटिये केँ कही जे नीक सँ रहे, दुःख नहि करे, सासूर मे नव-नव मे एडजस्टमेन्ट मे अहिना होइत छैक.... आदि कहिकय बेटी केँ बौंसि लैत छल सब कियो। आब सब माथ पीटि रहल अछि। जँ समय पर जागि गेल रहितय तऽ आइ एकटा निर्दोष बेटी केँ बलिदानी नहि होइतैक। वर्तमान केस मे लड़की हिम्मती अछि। एक पत्नी केँ भेटय वला सारा अधिकार सँ परिचित अछि। पति क्रूर आ अभिमानी रहितो एकरा विश्वास छैक जे ओ लाइन मे औता। ओ संघर्ष कय रहल अछि। ओ कथमपि अपन पति-परमेश्वर सँ दूर होइ लेल नहि चाहैत अछि। एकटा छोट बच्चा सेहो छैक कोरा मे। सभ बात केँ गंभीरतापूर्वक विचार कय केँ ओ पति सँ घर वापसी चाहैत अछि। मुदा पति केँ त मुंगेरीलाल जेकाँ दिने मे बैसले-बैसल ई सपना देखा रहल छैक जे एकरा एतेक तंग करब जे ई छोड़िछाड़िकय भागि जायत आ तखन फेर चाटुकार-चमचा मित्र सब - जे सब एकर पैसा पर खूब मलफाई उड़बैत अछि तेकरे सभक बोल-भरोसे फेर किछु मोटगरे पाइ लय केँ दोसर विवाह कय लेब। ता धरि काज चलबय लेल सेहो कहाँ दिना काफी रास व्यवस्था मिलौने अछि सुनबा मे आयल। घरवाली हाथक भोजन एकरा नीक नहि लगैत छैक, मुदा दस-द्वारी घुमि-घुमिकय खाय मे माहिर अछि। बहुत बात छैक।
 हरिः हरः! ! 